ការសម្ភាសន៍របស់លោកយាយសុខ សរ

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះសុខ សរ

***ពត៌មានសង្ខេបរបស់លោកយាយសុខ សរ***

*សព្វថ្ងៃនេះលោកយាយសុខ សរ មានអាយុ៦៨ឆ្នាំហើយ គាត់កើតនៅថ្ងៃអង្គារ៍ ខែបុស្រ ឆ្នាំម្សាញ់។ គាត់រស់នៅខេត្តសៀមរាបតាំងពីគាត់ចាប់កំណើតមកម្ល៉េះ គាត់មានបងប្អូន៩នាក់ ហើយគាត់ជាកូន៥ក្នុងគ្រួសារ។*

ក៖ បាទជាដំបូងខ្ញុំសូមថ្លែងអំណរគុណដល់យាយដែលបានឲ្យខ្ញុំសម្ភាសន៍ពីប្រវិត្តរបស់យាយ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់យាយអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាយាយ បាទហើយចឹងនៅពេលដែលខ្ញុំសម្ភាសន៍យាយចប់ ខ្ញុំនឹងដាក់ការសម្ភាសន៏របស់យាយណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាយាយ ចឹងតើយាយយល់ព្រមឲ្យខ្ញុំដាក់សម្ភាសន៍របស់យាយចូលទៅក្នុងវេបសាយរបស់សាលាទេយាយ?
ខ៖ ដាក់ទៅ។

ក៖ បាទ សម្រាប់ថ្ងៃខែដែលខ្ញុំសម្ភាសន៍យាយនេះគឺ នៅថ្ងៃទី០៣ ខែមករា ឆ្នាំ២០២១​ ហើយការសម្ភាសន៍នេះត្រូវបានធ្វើឡើងនៅភូមិ៤ ឃុំចុងឃ្នៀស ស្រុកសៀមរាប
ខេត្តសៀមរាបណាយាយណា បាទហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ អញ្ចឹងខ្ញុំចង់សួរថាតើយាយមានឈ្មោះពេញឈ្មោះអ្វីដែរយាយ?

ខ៖ ឈ្មោះកំណើតនោះ?

ក៖ បាទ។

ខ៖ ឈ្មោះកំណើតសុខ សរ។

ក៖ សុខ សរ?

ខ៖ ចាស។

ក៖ ចុះមកដល់ឆ្នាំនេះយាយមានអាយុប៉ុន្មានឆ្នាំហើយយាយ?

ខ៖ ៦៨។

ក៖ ចុះយាយមានឈ្មោះហៅក្រៅទេ?

ខ៖ អត់មាន។

ក៖ អត់មានទេ?

ខ៖ អត់។

ក៖ បាទ ចុះយាយចាំថ្ងៃខែឆ្នាំកំណើតយាយបានទេយាយ?

ខ៖ ខែឆ្នាំកំណើត ខ្ញុំកើតថ្ងៃអង្គារ៍ កើតថ្ងៃអង្គារ៍ខែបុស្រ អានេះឆ្នាំកំណើតណា។

ក៖ ឆ្នាំណាដែរយាយ?

ខ៖ ចាស?

ក៖ ឆ្នាំណាដែរ ឆ្នាំខ្មែរ?

ខ៖ ឆ្នាំខ្មែរ ខែបុស្រ ថ្ងៃអង្គារ៍។

ក៖ ឆ្នាំមមីរ ឆ្នាំវក រកា?

ខ៖ អត់ទេខ្ញុំឆ្នាម្សាញ់។

ក៖ ឆ្នាំម្សាញ់?

ខ៖ ចាស អានេះថ្ងៃអង្គារ៍ ថ្ងៃអង្គារ៍ ខែបុស្រ អានេះខ្មែរណា។

ក៖ ចុះយាយមានស្រុកកំណើតនៅឯណាដែរយាយ?

ខ៖ នៅនេះឯង។

ក៖ ចុងឃ្នៀសនេះម៉ង?

ខ៖ ចុងឃ្នៀសបណ្តាយ ពីម៉ែពីឪមក។

ក៖ បាទ ចុះយាយមានបងប្អូនចំនួនប៉ុន្មាននាក់ដែរ?

ខ៖ ខ្ញុំបងប្អូនមើលសព្វថ្ងៃនៅប៉ុន្មានចេះ ប្រុស២ ស្រី៣ នៅ៥។

ក៖ នៅ៥នាក់?

ខ៖ ចាស។

ក៖ ប៉ុន្មានបងប្អូនទាំងអស់ប៉ុន្មានដែរទាំងអស់?

ខ៖ ទាំងអស់?

ក៖ ទាំងអ្នកស្លាប់ ទាំងអ្នករស់?

ខ៖ អរ អានេះនិយាយបូកសរុបបណ្តោយ?

ក៖ បាទ។

ខ៖ បូកសរុប មានប៉ុន្មាននាក់ចេះគ្រាន់តែគេស្នើរនោះអស់២នាក់បាត់ទៅហើយ២ហើយ នៅតែប្រុស២ ស្រី៣ ៧។

ក៖ ៧នាក់?

ខ៖ ចាស។

ក៖ បាទ ហើយយាយជាកូនទីប៉ុន្មានដែរយាយ?

ខ៖ ខ្ញុំកូនទីប៉ុន្មានចេះ ម៉ែអាមិញនេះបងខ្ញុំ បងទី១អារឿងដែលថា អាពតយកទៅនោះអត់រៀបទេហា?

ក៖ បាទ រៀបទាំងអស់មកយាយ។

ខ៖ រៀបទាំងអស់?

ក៖ បាទ។

ខ៖ បងទី១ នេះទី២ ទី៣ ឈប់សិនភ្លេចមុខភ្លេចក្រោយ អរទី៥។

ក៖ អ៊ុំជាកូនទី៥?

ខ៖ ចាស ទី៥។

ក៖ អញ្ចឹងអ៊ុំអាចរៀបរាប់ប្រាប់ឈ្មោះបងប្អូនរបស់អ៊ុំបានទេ ទាំងអ្នកស្លាប់ទាំងអ្នករស់? តាំងពីបងគេរហូតដល់ពៅគេណាអ៊ុំ?

ខ៖ ចាស ពៅមួយនោះនៅ ពៅនៅស្អី១១៣ ប្រុស។

ក៖ បាទចឹងអ៊ុំអាចប្រាប់ឈ្មោះបងប្អូនទាំងអស់ពីបងគេមកឈ្មោះអី?

ខ៖ បងគេហី ហេ អរនែសយ ហី សយ ហេ ហេង ខ្ញុំ ហើយជា ជា សើ ហុង ហ៊ូយ អី៩នាក់់។

ក៖ ៩នាក់?

ខ៖ ៩នាក់។

ក៖ បាទ។

ខ៖ ចាស ដល់រាប់ឈ្មោះអញ្ចេះទៅបានដឹង។

ក៖ អញ្ចឹងអ៊ុំមានចងចាំសាច់រឿងអ្វីខ្លះដែរកាលពីក្មេងៗ អ៊ុំធ្លាប់បានធ្វើអ្វីខ្លះជាមួយបងប្អូនឬក៏ ធ្វើការងារអ្វីខ្លះ លេងអ្វីខ្លះជាមួួគ្នាដែរអ៊ុំ?

ខ៖ និយាយពីរឿងនៅពីក្មេងប៉ុន្តែខ្ញុំកំព្រារម្តាយ កំព្រារម្តាយមានតែបងប្អូន៣នាក់ បងប្អូនយើង៣នាក់ក៏យើងនេសាទត្រី អស់ពីនេសាទត្រីទៅក៏ខ្ញុំដូចថាទៅតាមមោងគេទៅបានត្រីចិញ្ចឹមបងប្អូន ចិញ្ចឹមបងប្អូនទៅរហូតដល់ធំទៅខ្ញុំមានគ្រួសារដល់ខ្ញុំមានគ្រួសារ ទៅក៏ខ្ញុំមានគ្រួសារទៅមានកូនមួយ មានកូនមួយទៅកូនកាលនោះអាយុប៉ុន្មានប្រហែលជា១ខួប ដល់មួយខួបអាពតចូលដល់ ចាសអាពតចូលដល់នៅនេះបានប្រហែលមួយឆ្នាំ បានប្រហែលមួយឆ្នាំ ខ្ញុំនៅចុងឃ្នៀសនេះណាដែលអាពតចូលគេជម្លៀសខ្ញុំទៅជួរវត្តពោធិ វត្តអារញ្ញ វត្តអារញ្ញ គេជម្លៀសខ្ញុំជម្លៀសខ្ញុំទៅដល់នោះទៅគេ ខ្ញុំធ្វើការបានប្រហែលមួយឆ្នាំអាពោតជម្លៀសមកភ្នំក្រោមនេះវិញ ជម្លៀសមកភ្នំក្រោមនេះវិញ បកពីភ្នំក្រោមបានគេស្នើទៅដល់កន្លែងព្រះដាក់ ទៅដល់កន្លែងព្រះដាក់ខ្ញុំណែកើតកូនអានោះប្រុសមួយអាយុវាឆ្នាំរោង កើតអាឆ្នាំរោងនោះខ្ញុំមានគ្រួសារនោះគេស្នើរប្តី គេស្នើរប្តីយកទៅ គេស្នើរប្តីយកទៅក៏ខ្ញុំតឹងតែងពេកទៅខ្ញុំសុំប្រធានសហករណ៍ខ្ញុំចុះមកទន្លេ បកពីទន្លេទៅក្រឡាញ់ទៀតសម័យអាពតណា បកទៅក្រឡាញ់បានប្រហែលជា២ខែជាង បាន២ខែជាងយួនរំដោះបាន យួនរំដោះបានក៏ខ្ញុំរត់ចូលមកស្រុកវិញ រត់ចូលមកស្រុកវិញនេះ ទៅក៏ខ្ញុំមានគ្រួសារមានគ្រួសារនោះក៏នេសាទត្រីនេសាទអីណឹងឯង រាយមោងរាយអីទៅចិញ្ចឹមជីវិតទៅក៏ដល់តែពេលដែលកូនខ្ញុំនេះបាន អត់និយាយអារឿងកូនក្រោយៗទេហា អាកូនដែលសម័យរដ្ឋប្រហានេះណា។

ក៖ បាទនិយាយទាំងអស់មកអ៊ុំ។

ខ៖ ទៅដល់ខ្ញុំមានកូន៧នាក់ ដល់៧នាក់នេះខ្ញុំបែកគ្នាខ្ញុំបែកគ្នា១៥ឆ្នាំ ហើយខ្ញុំរស់នៅតែឯងសព្វថ្ងៃនេះ ទៅក៏មានទុក្ខលំបាកចឹងឯងហើយរហូតដល់ខ្ញុំ រកស៊ីតិតក់ខ្លួនឯងទៅក៏ចូលសីលបណ្តោយ ចាសនិយាយរឿងសម័យអាពតនោះវាអត់ឃ្លានណាស់ វេទនាណាស់ វាស្ទើរតែវាយយើងមួយគ្រួសារៗចោល ខ្ញុំអស់ប្តី អស់បង អស់បងៗ បងទាំង២អស់ អស់តាំងពីសម័យអាពត រហូតមកដល់រដ្ឋប្រហារនេះខ្ញុំបានប្តីក្រោយនេះបានកូន៦ បានកូន៦ក៏គេមិនគិតខ្ញុំដែរសព្វថ្ងៃគេប្រោស គេប្រោសខ្ញុំចោល សព្វថ្ងៃរស់ដោយសារតែគេឲ្យទានលិចកើត សុំសុទ្ធតែសុំហើយខ្ញុំគេឲ្យក៏យកមិនឲ្យក៏ហីទៅ។

ក៖ បាទអ៊ុំ បកក្រោយបន្តិច កាលសម័យលន់ នល់យ៉ាងម៉េចដែរអ៊ុំ? អ៊ុំអាចជួយប្រាប់បន្តិចបានទេ?

ខ៖ អរ សម័យលន់ នល់នោះ សម័យលន់ នល់នោះដូចថាយើងរកស៊ីគេទម្លាក់គ្រាប់បែកនៅភ្នំនេះ ទៅក៏ចេញចូល ចេញចូលនេះឯងក៏មិនបានទៅរកស៊ីអីប៉ុន្មានដែររត់តែគ្រាប់បែក នោះរត់ទៅដល់ឯរការយានោះ រការយា គោកតាសួសយើងឯលិចនោះណាគេហៅគោកតាសួស ទៅនៅទៅដេករាយមោងរាយអីនោះឯងនេះសម័យលន់ នល់ អូ! ក្មួយអើយច្រើនណាស់ ទម្រាំបានចប់មិនឃើញខ្ញុំគ្រាន់តែលឺផាវបាញ់នេះភ័យ វាភ័យខ្លាចអាគេចូលមកណាខ្ញុំរត់តែនិងគ្រាប់ណឹងឯងខ្ញុំខ្លាច។

ក៖ ចុះកាលណឹងមានទម្លាក់គ្រាប់អីទេអ៊ុំសម័យលន់ នល់?

ខ៖ ទម្លាក់ណា ទម្លាក់នេះ ទម្លាក់ភ្នំក្រោម ទម្លាក់ឡើងឆេះបេនសាំង បេនអី ហើយប្រ
ជាជនបើអាណាមានទូកក៏អ៊ុំទៅណា អ៊ុំរត់ទៅអាខ្លះក៏គ្មានទូកទៅក៏គ្នាដេកតាមដុបតាមព្រៃ អូ!វេទនាណាស់ភ្លៀងមកក៏បាំងកៅស៊ូទៅអីទៅ ផុតនោះអានោះសម័យអាពត អរសម័យលន់ នល់អានោះមុនគេអានោះមួយជំនាន់យ៉ាកកុង មួយជំនាន់យ៉ាកកុងនោះគេនៅកាន់កាប់ ទៅអត់ហា៊នចូលទេភ្នំក្រោមនេះឡើងរយៈប៉ុន្មានឆ្នាំ ៣ឆ្នាំ ៣ឆ្នាំបានចូលស្រុក គេហៅចូលស្រុកមកវិញ ចុះស្ងាត់ឡើងស្ងាត់ដូចសម័យអាពតចឹងឯង ចុះមនុស្សនៅបែករំលែកនៅស្រុកគេស្រុកឯងធ្វើម៉េចឲ្យតែរស់ ទៅក៏ដល់នេះឯងគេ គេហៅចូលមកវិញ គេហៅចូលមកវិញបានជារស់នៅដល់សព្វថ្ងៃបានអាពតគេចូលដល់ណឹងឯង នៅបានរំលងប៉ុន្មាន២ឆ្នាំបានអាពតចូល ចូលមកក៏អូដល់ករហើយ នេះខ្ញុំប្រាប់ទៅជម្លៀសទៅវត្តអារញ្ញនេះខ្ញុំប្រាប់ទៅ១០០នាក់ណា ១០០នាក់អង្ករតែ៥គីឡូទេស៊ីសុទ្ធគល់ចេក ស្រណោះកូននោះកូនតែមួយផង សម្រតិទឹកបានឲ្យវាស៊ីសុទ្ធចិត្តអត់ ផឹកទឹកនេះសម័យអាពទត អូខ្ញុំលត់ដុំមិនស្ទើរទេ ទៅក៏ចេញតែយើងដូចថា នៅសម័យអាពតនោះកាលជម្លៀសទៅវត្តអារញ្ញនោះគេឲ្យដាំចេកដាំអី ធ្វើស្រែធ្វើភ្លឺហើយខ្ញុំកូន១អត់ប្តីគេដាក់កងចល័ត ខ្លះក៏រែកដីទៅចាក់ទៅ លើស្អីភ្លឺនេះទៅ។

ក៖ ចុះមានអ្នកណាគេមើលកូនដែរយាយ?

ខ៖ មើល ចាស់ៗ?

ក៖ យាយយកកូនទៅជាមួយឬក៏ម៉េច?

ខ៖ អត់ទេដល់ពេលគេដាក់យើងកងចល័តកូនគេឲ្យទុកយាយៗមើលនៅនិងភូមិយើងដើរចល័តដេកកន្លែងការដ្ឋានគេ រោងដីទៅយើងនឹកកូនក៏យកមកដេកមួយយប់ទៅក៏ទៅវិញ ខ្លាចគេកសាង គេកសាងគ្រាន់តែខ្លាចគេយកទៅវាយចោល ហើយនែឡយើងនៅក្រឡាញ់ណា ឡហ៊ុយវ៉ល់ល្ងាចនេះខ្ញុំប្រាប់ទៅ បានថាសំណាងហើយសំណាងដែលថាផលបានវៀតណាមវារំដោះបានលឿន។

ក៖ ឡអីដែរយាយ?

ខ៖ ឡដែលគេបញ្ចូលមនុស្សណា ឡដូចយើងដុតខ្មោចចឹងប៉ុន្តែឡនោះគេធ្វើធំ ដូចថាយើងខុសវិន័យអីវាអញ្ចេះណាគេហៅទៅកសាងទៅជួនកាលមួួយគ្រួសារយកទាំងអស់ អូ!ថាខ្ញុំគ្រាន់តែឃើញរន្ធត់នេះសម័យអាពត ហើយមួយជំនាន់យោធាណា យោធណឹងមិនមែនប៉ុនៗក្មួយឯងទេ ដែលគេយកប្តីនេះទៅណាតូចៗទេអាយុប្រហែលជា១០ឆ្នាំជាង ស្ពាយកាំភ្លើងមិនផុតដីផងនេះសង្គ្រាមលើកទី២ខ្ញុំប្រាប់ទៅរួចបើថាគេ ហើយបើថាប្តីវិញចាប់បោះៗលើឡាន ទៅខ្ញុំអត់ហា៊នទៅជិតទេខ្ញុំមើលតែពីចំងាយសហករណ៍គេនៅឯណោះ ខ្ញុំមើលតែពីចំងាយ ខ្ញុំតាំងពីសម័យអាពតកូនខ្ញុំឡើងអាយុ៤០ជាងបានប្រពន្ធនៅនេះរួចមិនទាន់ដឹងឪផង អត់ដឹងឪយ៉ាងម៉េចផង ចុះគេយកទៅកាលវាលបានប្រហែលមួយខែ។

ក៖ ចឹងមានន័យថាប្តីរបស់អ៊ុំបានបាត់បង់ជីវតិនៅសម័យប៉ុល ពត?

ខ៖ ចាស។

ក៖ ប៉ុល ពតយកទៅសម្លាប់?

ខ៖ យក គ្នាទៅតែខោខ្លីចុះហៅគ្នាទៅ ៤ ១០នាក់ ២០នាក់ចេះមានបានចាប់ភ្លឹកថាគេយកនេះ ដូចពិបាកថាទៅហើយមកយកខោអាវវិញអត់បានទេ បើថាខោខ្លីទៅទាំងខោខ្លីទៅឡើងឡាន។

ក៖ ចុះអ៊ុំដឹងទេថាមូលហេតុអីបានគេយកទៅដែរអ៊ុំ?

ខ៖ វាមិនដឹងមូលហេតុអីគេមិនដែលអត់មូលហេតុទេ ចុះគេប្រធានសហករណ៍គេនៅជ្រើសរើសមើលអាណាល្អអាណាអាក្រក់អីណា បានជាហើយចុះយើងមូលដ្ឋានថ្មីគេមូលដ្ឋានចាស់អញ្ចុះហើយគេតាមដានមូលដ្ឋានថ្មី ដែលយើងធ្វើអីខុសដូចយើងដាំបាយលាក់លៀមស៊ីអី គេដឹងគេរាយការណ៍ឲ្យសហករណ៍គេប្តីដល់នេះទៅដល់យោធាគេគេមកចាប់យើងទៅណា។

ក៖ បាទអ៊ុំ ចុះកាលអ៊ុំជម្លៀសទៅណឹងភាគច្រើនគេឲ្យធ្វើការងារអ្វីដែរអ៊ុំ?

ខ៖ ធ្វើការរែក ដូចថារែកស្អីនេះរែកដី រែកដីចាក់វាលស្រែស្ទូងដក នេះសម័យអាពត តែព្រលឹមឡើងចេញពលកម្មចបមួយ អានោះត្រូកាប់រែកដីហើយ ដល់ថាថ្ងៃណាគេថាស្ទូង ចុះស្ទូងហើយ ស្ទូងដកគេចាស មុខអាពតមានតែប៉ុណ្ណោះឯង។

ក៖ ចុះអ៊ុំចល័តប៉ុន្មានកន្លែងដែរកាលណឹង?

ខ៖ កាលនោះមើលខ្ញុំចល័ត មុនដំបូងខ្ញុំចេញពីចុងឃ្នៀសទៅនៅវត្តអារញ្ញ បកវីវត្តអារញ្ញមកភ្នំក្រោម បកពីភ្នំក្រោមទៅក្រឡាញ់ ២ ៣ ដំណាក់។

ក៖ ច្រើនកន្លែង?

ខ៖ ច្រើនកន្លែង។

ក៖ បាទអ៊ុំ ចុះក្នុងចំណោមកន្លែងដែលអ៊ុំទៅណឹងមានកន្លែងណាដែលគេឲ្យញុំបាយទេ?

ខ៖ ទេទៅដល់ដូចថាយើងចល័តអញ្ចេះរោងគេវែងទៅ គេមានបាយឲ្យហូប រួចទៅខាងនោះស៊ីសុទ្ធតែបាយ បាយគេវ៉ល់របប មួយកូនចានចឹង្កះៗ នោះវាទៅខាងក្រឡាញ់បើថាមកខាងយើងនេះ បបរ១០០នាក់ ៥កំប៉ុង ទៅ១០កំប៉ុង ស៊ីសុទ្ធតែគល់ចេក សឹងស្រក់ទឹកភ្នែកនេះប្អូនខ្ញុំវាជម្លៀសទៅក្រឡាញ់ជាមួយគ្នា ខ្ញុំមកពីលើខ្ញុំមកនៅនេះមកនៅចុងឃ្នៀស។

ក៖ បាទ ចុះក្នុងចំណោមកន្លែងដែលអ៊ុំជម្លៀសទៅណឹងមួយណាដែលលំបាកជាងគេដែរអ៊ុំ?

ខ៖ វាពិបាកដូចតែគ្នាណឹងឯងក្មួយ ដូចថាយើងជម្លៀសទៅសម័យអាពតដែលដូចជម្លៀសអញ្ចេះទៅគេដាក់មួយភូមិ មួយគ្រួសារ អរមួយភូមិ៤គ្រួសារកាលនោះ ១ភូមិ៤គ្រួសារនេះទៅខាងក្រឡាញ់ ហើយទៅហើយឯស្អីយើង តាប៉ាង ព្រះដាក់នេះក៏៤គ្រួសារដែរ នោះបើទៅខាងស្អី អានេះមួយភូមិគេទៅដល់គេចែកហើយគេចែកដាក់ ដូចថាយើងទៅនេះប៉ុន្មានគ្រួសារ ៥០គ្រួសារចេះទៅដល់ភូមិ ទៅគេដាក់តាមមូលដ្ឋានចាស់ណា មួយភូមិ៤គ្រួសារ មួយភូមិ៤គ្រួសារ ប៉ុន្តែស្ទូងដក រែកដីនោះឯង។

ក៖ បាទ ខ្ញុំលឺថាកាលណឹងស្រូវគរៗជង្រុកច្រើនមែនទែន ប៉ុន្តែគេឲ្យហូបតែបបរ?

ខ៖ ទេបើទៅខាងក្រឡាញ់គេហូបបាយអត់ឃើញបបរទេ នេះដែលយើងនៅនេះនៅចុងឃ្នៀសនេះហើយនៅ ជួរវត្តអារញ្ញនេះគឺបបរលាយគល់ចេក។

ក៖ អឺ ចុះម្តាយរបស់អ៊ុំមានឈ្មោះអ្វីដែរអ៊ុំ?

ខ៖ ឈ្មោះសូត្រ។

ក៖ សូត្រ?

ខ៖ ចាសសុខ សូត្រ។

ក៖ សុខ សុង?

ខ៖ សុខ ស៊ន។

ក៖ ស៊ន?

ខ៖ ចាស ប៉ុនគេហៅស៊ុន សុខ ស៊ុន។

ក៖ សុខ ស៊ុន?

ខ៖ ចាស សុខ ស៊ុន។

ក៖ ចុះម្តាយរបស់អ៊ុំមានស្រុកកំណើតនៅឯណាដែរ?

ខ៖ ស្រុកកំណើតគាត់នៅកំពង់ឃ្លាំង។

ក៖ អរ នៅសៀមរាបនេះទេ?

ខ៖ ចាស ហើយឪពុកខ្ញុំ យើងនិងវត្តព្រិនយើងនេះ វត្តព្រិន វត្តពោធិ វត្តអារញ្ញយើងនេះនៅនេះឯង។

ក៖ បាទ ចុះឪពុកអ៊ុំមានឈ្មោះអ្វីដែរអ៊ុំ?

ខ៖ គាត់ឈ្មោះសុខ។

ក៖ សុខ?

ខ៖ សុខ ស៊ុន ម្តាយឈ្មោះស៊ុន ឪពុកឈ្មោះសុខ។

ក៖ ចុះម្តាយរបស់អ៊ុំគាត់ជាមនុស្សបែបណាដែរអ៊ុំ? គាត់ជាមនុស្សកាចឬក៏ស្លូតដែរ?

ខ៖ មនុស្សគាត់ធម្មតា។

ក៖ មិនកាច មិនស្លូត?

ខ៖ មិនកាច មិនស្លូតទេ។

ក៖ បាទ ចុះឪពុករបស់អ៊ុំវិញ? ជាមនុស្សបែបណាដែរ? កាចឬក៏ស្លូតដែរ?

ខ៖ គាត់ធម្មតាទេ គាត់ធម្មតាទេ អត់មានកាចមាននេះទេ។

ក៖ បាទ ចុះគាត់ទាំងពីរនាក់ណឹងប្រកបការងារអ្វីដែរដើម្បីចិញ្ចឹមជីវិត?

ខ៖ ពីដើមដែលខ្ញុំនៅតូចៗខ្ញុំនឹកឃើញគាត់រកបបរវាយមោងណា វាយមោងត្រីកញ្ចុះត្រីអីណា ក៏វាយមោងត្រីកញ្ចុះត្រីអីទៅក៏ហាលលក់នេះពីសង្គមណាដែលខ្ញុំកើតពីសង្គមណា មួយជំនាន់៥០ប៉ុន្មានអីប៉ុន្មានទេខ្ញុំមិនសូវស្គាល់មួយជំនាន់នោះខ្ញុំដឹង ដែលខ្ញុំនៅតូចៗគាត់វាយមោងវាយអីទៅក៏ បានត្រីកញ្ចុះត្រីអីទៅគាត់ហាលលក់។

ក៖ បាទតែប៉ុណ្ណឹងទេ?

ខ៖ ចាស ចិញ្ចឹមកូនចិញ្ចឹមចៅអ្នក ចុះអ្នកទន្លេមានរបរអី មានរបរពេលខែប្រាំងវាយមោង ខែវស្សារាយមោង ចាសអត់មានដូចជួរលើគេធ្វើស្រែធ្វើភ្លឺទេ។

ក៖ ចុះឪពុកម្តាយរបស់អ៊ុំុមានធ្លាប់ប្រាប់ប្រវិត្តរបស់គាត់កាលពីក្មេងៗមកដល់អ៊ុំថា
ម៉េចៗអត់ទេ?

ខ៖ អរទៅដែលដឹងទេគាត់មិនដែលប្រាប់ទេសូម្បីតែប្រាប់ក៏មិនចាំ។

ក៖ ចុះគាត់មានធ្លាប់និយាយថាធ្លាប់ជួបគ្នាជាមួយប្តីប្រពន្ធរបស់គាត់?

ខ៖ គាត់មិនដែលនិយាយទេ គាត់អត់ដែលនិយាយទេ មិនដែលលឺគាត់និយាយ។

ក៖ ចុះយាយមានចាំឈ្មោះជីដូនជីតាខាងម្តាយបានទេ?

ខ៖ ម្តាយ បើម្តាយនែយាយគៀន តាហួត យាយគៀន។

ក៖ បាទចុះខាងឪពុកវិញ?

ខ៖ តាហួត អរនែនេះបើយាយនេះបានចាំខ្ញុំភ្លេច យាយនេះគាត់ដឹងគាត់អ្នកទៅបញ្ចុះធាតុ ខាងម្តាយមានយាយអៀន តាហួត នេះៗខាងម្តាយណា បើខាងឪពុកតាខាំ យាយម៉។

ក៖ ពួកគាត់ទាំង៤នាក់ណឹងជាអ្នកចុងឃ្នៀសនេះមែនដែរអ៊ុំ?

ខ៖ គាត់ដូចថាជីដូនជីតាគាត់ពីដើមមិញខ្ញុំកើតមកក៏អត់ទាន់ដែរ កើតមកអត់ទាន់ទេ ឃើញតែម្តាយឪពុក ត្រង់ជីដូនម្តាយអីៗគាត់នេះខ្ញុំអត់ឃើញទេ។

ក៖ កាលកើតមកទាន់យាយតាទេ?

ខ៖ អត់ទាន់ទេ។

ក៖ អញ្ចឹងពីមុនណឹងអ៊ុំរស់នៅលើទឹកមែនអ៊ុំ?

ខ៖ ចាស លើទឹក។

ក៖ អរ ហើយមកនៅលើគោកនេះប៉ុន្មានឆ្នាំហើយអ៊ុំ?

ខ៖ ខ្ញុំមកនៅណឹងខ្ញុំ៥ឆ្នាំហើយ ខ្ញុំឈប់នេសាទត្រីណា ខ្លួនខ្ញុំនិយាយយ៉ាប់ទៅតែឯងទៅខ្ញុំមានកូនដូចអត់កូនដែរ ព្រោះខ្ញុំនៅទន្លេខ្ញុំរកស៊ីខ្លួនឯង ចាសបាននឹកឃើញខ្ញុំនិយាយយ៉ាប់កម្លាំង យ៉ាប់អីពេកទៅខ្ញុំមករស់នៅលើគោក មករស់នៅលើគោកក៏ទិញត្រីគេមានលុយក៏ទិញត្រីគេតិចតួចទៅខ្ញុំដោះស្រាយអារឿងឆ្អើរគ្រាន់ចិញ្ចឹមជីវិត ហើយធ្វើបុណ្យធ្វើទានប៉ុណ្ណោះឯង។

ក៖ បាទអ៊ុំ ចុះអ៊ុំមានបងប្អូន ឬក៏សាច់ញាតិណាដែលរស់នៅក្រៅប្រទេសអត់ទេអ៊ុំ?

ខ៖ ខ្ញុំមានមួយដែរ ប៉ុន្តែគេមិនសូវរាប់អាន។

ក៖ បាទ ហើយនៅខាងណាដែរអ៊ុំ?

ខ៖ អត់ដឹង មិនដឹងគេនៅណាទេ តែគេទើបមករកជួបឆ្នាំនេះឯង ទៅក៏នេះបើយាយនេះគាត់ដឹងព្រោះគាត់មានស្អីទូរស័ព្ទអីក៏ទាក់ទងគ្នា ហើយដល់ខ្ញុំគេមិនសូវទាក់ទង ទាក់ទងណាសូម្បីតែគេតេក៏គេមិនដែលហៅខ្ញុំក៏ខ្ជិលទៅ។

ក៖ ចុះស្វាមីរបស់អ៊ុំមានឈ្មោះអ្វីដែរអ៊ុំ?

ខ៖ ពីដំបូងហាស?

ក៖ បាទ។

ខ៖ ពីដំបូងឈ្មោះគឿន កែន គឿន។

ក៖ ចុះកាលណឹងអ៊ុំបានរៀបអាពាហ៍ពិពាហ៍ជាមួួយគាត់ណឹងនៅឆ្នាំណដែរអ៊ុំ?

ខ៖ ខ្ញុំអត់ចាំទេអារឿងឆ្នាំព្រោះខ្ញុំបានគ្នាពីសង្គមដែរ អាមើលពីសង្គ្រាមសម័យអាពតណឹងឯង ជំនាន់នោះឯង ហើយខ្ញុំអត់ចាំុ។

ក៖ ចុះអ៊ុំម៉េចបានស្គាល់គ្នាជាមួយគាត់ដែរ? នៅភូមិជាមួួយគ្នាឬក៏ម៉េច?

ខ៖ គាត់នោះនៅភូមិឯណេះនៅភូមិភ្នំក្រោម ខ្ញុំនៅភូមិចុងឃ្នៀស ដល់ទៅធ្វើការទៅក៏ទាក់ទងបានគ្នាណឹងឯង ហើយនេះគេមានម៉ែឪ ខ្ញុំកំព្រារខ្ញុំមានតែឪពុក ដល់ពុកមានប្រពន្ធចុងទៀតទៅក៏អត់សូវគិតកូនចៅទេណា ចឹងហើយខ្ញុះទៅធ្វើការឲ្យគេបានមួយឆ្នាំ គ្រាន់មកទិញអានោះខ្ញុំធំហើយអាយុ១៣ ១៤ ១៥ ខ្ញុំនឹកឃើញជំនាន់នោះក៏គេធ្វើការក៏វាថោកក៏វាលុយថ្លៃ ទៅក៏ខ្ញុំធ្វើការឲ្យគេទៅក៏ខ្ញុំរកទិញខោអាវស្លៀកបំពាក់ខ្លួនឯង អត់មានម្តាយឯណាគ្រប់គ្រងនេះពេលខ្ញុំនៅលីវ។

ក៖ អាពាហ៍ពិពាហ៍របស់អ៊ុំណឹងត្រូវបានរៀបចំឡើងដោយឪពុកម្តាយឬក៏រៀបចំឡើងដោយចិត្តខ្លួនឯងដែរកាលណឹងអ៊ុំ?

ខ៖ កាលនោះរៀបឪពុកម្តាយគេនៅពុកម្តាយខ្ញុំនៅ ឪពុកនៅ ហើយម្តាយឪពុកគេនៅទាំងអស់ ចាសរៀបសែនទេ។

ក៖ ចុះកាលណឹងបានទទួលជំនូនអីប៉ុន្មានដែរពីខាងស្វាមីចាំទេអ៊ុំ?

ខ៖ អឺ ក្មួយអើយពិបាកនិយាយ ថាខ្ញុំហើយវាក្រគ្មានម៉ែឪគ្រប់គ្រង គេគេជួយតិចតួចដែររបស់ខ្ញុំមានតិចតួចក៏ផ្សំគ្នាទៅក៏ វេរចង្ហាន់សង្ឃមួយព្រឹកប៉ុណ្ណោះឯង ខ្ញុំមិិនមានអីទេ។

ក៖ ចុះកាលណឹងម៉េចក៏អ៊ុំជ្រើសរើ់សរៀបការជាមួយស្វាមីណឹងដែរ?

ខ៖ ចុះក្មួយឯងធ្វើម៉េចបើវាចាប់បើយើងមិនយកយ៉ាងម៉េច សូម្បីតែគ្មានលុយក៏ត្រូវតែយកយើងថាមិនយកវាថាយកទៅធ្វើម៉េចហើយទៅណារួច។

ក៖ បាទអ៊ុំ ចុះអ៊ុំចេះអាននិិងចេះសរសេរអក្សរខ្មែរទេអ៊ុំ?

ខ៖ ខ្ញុំអត់ចេះទេ។

ក៖ អត់បានទៅរៀនទេកាលពីក្មេង?

ខ៖ ពីក្មេងឪពុកគាត់ថាបើកាលណារៀនវាចេះសេ្នហាច្រើនចុះហើយអត់ មិនមែនអត់ទេសាលាប៉ុន្តែគាត់មិនឲ្យរៀន ឃើញដែលកូនបងៗដែលបានរៀននោះដោយសារតែនៅវត្តទេបានបួសបានរៀននោះ គេចេះអក្សរបើស្រីអត់សោះ បើមីមិញនេះមីប្អូនមិញនេះគេរៀនដែរប៉ុន្តែគេយកចិត្តទុកដាក់ទៅគេចេចេះអានមើលគេចេះដាច់បាន បើខ្ញុំ១០គត់ ឃើញខ្ញុំចូលសីលទេនឹកឃើញ នឹកឃើញថាចូលសីលវាមិនចាំត្រង់ណាចាំក៏យើងសូត្រទៅណា ត្រង់ណាក៏មិនចាំក៏អត់ទៅដែលគេអ្នកចេះអក្សរគេភ្លេចត្រង់ណាគេទាញសៀវភៅមកគេទៅទៀត ចាសគេសូត្រទៅទៀតទៅឯងនេះចេះអី បានតែមួយឃ្លា២ឃ្លានោះអរហើយ។

ក៖ ចុះអ៊ុំមានមិត្តភិិក្តដែលសិ្នតស្នាលធំធាត់មកជាមួយគ្នាតាំងពីក្មេងដល់ឥឡូវមានទេអ៊ុំ?

ខ៖ អូ! គ្មានទេពីដើមមិនដែលមានមិត្តភិក្តទេ មិនដែលមានគ្នាទេ។

ក៖ ចុះតាំងពីក្មេងដល់ឥឡូវអ៊ុំធ្លាប់ប្រកបការងារអ្វីខ្លះដែរដើម្បីចិញ្ចឹមជីវិតនិងកូនចៅដែរអ៊ុំ?

ខ៖ សព្វថ្ងៃ?

ក៖ តាំងពីដំបូងបន្ទាប់ពីប៉ុល ពតមក?

ខ៖ អរតាំងពីប៉ុល ពតមកនោះ មានអីមានតែខ្ញុំបែកគ្នាក៏រកស៊ីចិញ្ចឹមកូននោះឯង។

ក៖ បាទអ៊ុំរកស៊ីអ្វីដែរអ៊ុំ?

ខ៖ រាយមោងណឹងឯង រាយតែអាមោងក្រឡាល្អិតយើង រាយទៅចិញ្ចឹមកូន។

ក៖ ចុះអត់មានធ្វើប្រហុក ធ្វើត្រីឆ្អើរអីទេ?

ខ៖ កាលនៅរាយមោងនោះធ្វើតែប្រហុកផងក៏រាយលក់ស្រស់ផងអត់បានឆ្អើរបានអី
អញ្ចេះទេ នេះខ្ញុំធ្វើៗទេដែលប្រុងឆ្អើរនេះគ្មានលុយ តែធ្វើទុកទៅចេះតែធ្វើទៅខ្លួនឯងទៅ ថ្ងៃណាមានលុយក៏ទិញគេទៅ៤ ១០ម៉ឺនទៅយកមកឆ្អើរ ម្នាក់ឯងទ្ររួចកម្លាំប៉ុណ្ណោះហើយក្មួយអើយ។

ក៖ បាទអ៊ុំ ចុះអ៊ុំមានធ្លាប់ប្រកបអាជីវកម្មលក្ខណៈគ្រួសារអីទេដូចជាចិញ្ចឹមគោ ចិញ្ចឹមជ្រូកអី?

ខ៖ អត់មានទេអត់ធ្លាប់ ថារកត្រីរកត្រី មិនដែលបានទៅចិញ្ចឹមគោ ក្របី ជ្រូក មាន់អីទេ មិនដែលបានចិញ្ចឹមផង។

ក៖ ចុះតាំងពីក្មេងមកដល់ពេលនេះតើជីវិតរបស់យាយមានការផ្លាស់ប្តូរអ្វីខ្លះដែរយាយ?

ខ៖ អារឿងដែលយើងរកស៊ីហា?

ក៖ ទាំងអស់ ខ្សែជីវិតរបស់យាយមានការផ្លាស់ប្តូរអីដែរ?

ខ៖ ខ្សែជីវិតនេះ អរអាឈឺក៏ឈឺ អាជាពីឈឺរកស៊ី កុំនិយាយអារឿងឈឺ មើលតែថ្ងៃនោះឈឺត្រូវឈឺមួយភ្លែច ៤ ១០ម៉ឺនអីទៅណឹងបានគេឲ្យផងទេ យ៉ាប់ណាស់ក្មួយអើយដែលយើងចាស់ហើយ មិនមែនដូចនៅក្មេងទេនៅក្មេង សូម្បីតែយើងធ្វើខ្យល់ទៅក៏យើងលាបតែថ្នាំយើងទៅទៀតបានដល់សព្វថ្ងៃសឹងទៅមិនរួច វាចេះតែប្តូរធ្វើម៉េចបើខ្លួនអត់ ហើយសង្ឃឹមកូនៗនោះមើលវាមួយឆ្នាំមិនទាន់អើតក្បាលឲ្យយើងស៊ីផង បានថាក្មួយឯងសម្ភាសន៍នេះសួររឿងកូនរឿងចៅខ្ញុំឆ្អែត សព្វថ្ងៃសូម្បីតែខ្ញុំស្លាប់ទៅក៏ខ្ញុំក៏វាស្រួលចិត្តដែរ បើនិយាយអារឿងកូននោះមិនបាច់ទេវាឆ្អែត។

ក៖ បាទយាយ ចុះពេលណាក្នុងជីវិតយាយដែលយាយគិតថាយាយសប្បាយចិត្តដែរយាយ?

ខ៖ អឺ ក្មួយអើយតែយើងមានលុយបានសប្បាយតែយើងគ្មានលុយអាកូនមិនគិតយើងធ្វើម៉េចសប្បាយខ្ញុំប្រាប់ក្មួយឯង។

ក៖ ចុះកាលពីនៅក្មេងយាយធ្លាប់មានក្តីស្រម៉ៃថាធំឡើងចង់ធ្វើអ្វីទេយាយ?

ខ៖ សូម្បីតែចង់ធ្វើអ្វី ចង់រកស៊ីក៏ដូចថាវាយ៉ាប់ ចិត្តគំនិតខ្ញុំចង់រកស៊ីណាស់ ប៉ុនខ្ញុំនឹកឃើញខ្ញុំមានគ្រួសារក្រោយវាអត់តាមយើង ចង់ខ្ញុំចង់មានចង់រកស៊ីចង់មានសួរទៅមួយស្រុកចុងឃ្នៀសនេះ ការអានេះដូចថាយើងមានប្តីការងារប្រុស កាលណាយើងចេះដឹងទៅវាអាងយើង វាអាងយើងរកស៊ីចិញ្ចឹមកូន ខ្ញុំចង់បណ្តុះកូនបណ្តុះបណ្តាយលវាមិនចង់ឲ្យវាធ្វើការដូចក្មេងសព្វថ្ងៃនេះទេ នឹកឃើញថាយើងបណ្តុះវាឲ្យវាចេះការងាររកស៊ី ខ្ញុំមិនចង់ដាក់កូនឲ្យខ្ញុំគេទេ មិនមែនដូចក្មេងគេសម័យឥឡូវទេកូនធំៗរុញទៅជួបណេះជួលណោះខ្ញុំអត់ទេខ្ញុំតស៊ូចិញ្ចឹមកូន ទិញស៊ីអង្ករគីឡូក៏ខ្ញុំចិញ្ចឹមដែរឲ្យបានរស់ រស់រានមានជីវិតមានប្តីគេអត់គិតខ្ញុំទេបានខ្ញុំនឹកឃើញខ្ញុំតូចចិត្តណាស់សព្វថ្ងៃ។

ក៖ ចឹងទាក់ទងជាមួយចំណង់ចំណូលចិត្តរបស់យាយម្តង តាំងពីក្មេងដល់ឥលូវតើយាយចូលចិត្តពិសារម្ហូបណជាងគេដែរយាយ?

ខ៖ អឺ ក្មួយអើយអារឿងស្អីក៏ស៊ីដែរមិនរើសមុខទេ។

ក៖ ហេ្អ ម្ហូបមួយណាយាយចូលចិត្តជាងគេ រកអាចូលចិត្តជាងគេណា។

ខ៖ អរ រកអាចូលចិត្តជាងគេមានអីមានតែស្លរម្ជូរខ្ទិះ។

ក៖ ចូលចិត្តម្ជូរខ្ទិះ សាច់អ្វីដែរយាយ?

ខ៖ ម្ជូរខ្ទិះយើងសាច់ត្រីក៏បាន ពិសេសសាច់ត្រី ដូចថាសាច់អីៗកម្រណាស់បើខ្ញុំរកទន្លេមានតែត្រីទេត្រីរ៉ស់ ត្រីឌៀប ជួនកាលក្បាល។

ក៖ ចុះយាយចូលចិត្តស្តាប់ចម្រៀងទេកាលពីក្មេង កាលពីក្រមុំអី?

ខ៖ អរ អត់ទេអត់ចំណូល អត់ចំណូលទេបានខ្ញុំវាមួយជាតិនេះខ្ញុំអត់នេះទេ។

ក៖ ចុះយាយមានចេះលេងឧបករណ៍តន្រ្តីអ្វីទេយាយ?

ខ៖ អត់ អត់ចេះ។

ក៖ ចុះកូនចៅក្នុងផ្ទះមានអ្នកចេះលេងឧបករណ៍តន្ត្រីខាងសិល្បៈអីទេ?

ខ៖ អត់មានទេ។

ក៖ ចុះកាលពីក្មេង កាលពីក្រមុំ ពេលភ្ជុំបិណ្ឌ ចូលឆ្នាំមានបានទៅលេងបោះឈូង ទាញព្រាត់ រាំនៅតាមវត្តទេ?

ខ៖ បើរាំអត់ចេះទេ បើថាទៅលេងទៅ បើថាឲ្យទៅេលងរាំរែករាំអីដូចសម័យនេះអត់ទេ បើថាទៅវត្តទៅហើយ ដើរលេងទៅក៏ថ្វាយបង្គំលោកអីទៅក៏ មកវិញខ្ញុំពីដើមមិញមិនសូវដែលមានមិត្តភិក្តឯណា មិនមានដូចសម័យនេះទេណាសម័យនេះទៅទាំងហ្វូងៗ សូម្បីតែបោះបាយបិណ្ឌក៏ទាំងហ្វូងដែរ រួចខ្ញុំឃើញ ខ្ញុំជំនាន់ខ្ញុំនោះក៏ដែលទេ បើថាទៅណាអី ទេបើថាទៅបុណ្យបោះបាយបិណ្ឌបាយអីក៏ជួនកាលបានទៅជួនកាលមិនបានទៅទេ ហើយគាត់ចាស់ៗពីដើមម៉ែឪគាត់មិនសូវឲ្យយើងហ៊ានដើរ មិនមែនដូចក្មេងឥឡូវទេ បានមើលតែខ្ញុំចៅៗសព្វថ្ងៃខ្ញុំប្រដៅមិនបានផង ប្រដៅវាកុំដើរយប់ យើងមិនបានធ្វើអីធ្វើអីស៊ីបាយដេក វាខ្លាចអារឿងថ្នាំញៀនយើងមើលមិនឃើញទេ យើងដើរលេងខ្លួនជាស្រីបើប្រុសវាមិនបញ្ហាទេ។

ក៖ បាទយាយ ចុះមកដល់សព្វថ្ងៃយាយមានកូននិងចៅប៉ុន្មាននាក់ដែរយាយ?

ខ៖ ចៅនៅនេះនៅតែ និយាយតែអារឿងចៅយ៉ាប់ យើងពឹងវាអត់បាន បើថាយើងឈឺមានវិបិត្តឈឺអីវាមិនចង់មើលយើង ចៅហើយនិងកូនខ្ញុំឆ្អែតណាស់ ឃើញខ្ញុំចេះតែជាអីខ្ញុំចេះតែប្រឹងរកខ្លួនឯងតិចៗទៅ ដល់ឃើញថាយើងពឹងវាក៏វាយ៉ាប់ដែរ វាមិនមែនអីថាឃើញជីដូនចាស់ហើយវាមិនមែនជួយប្រឹងប្រែងយើងឲ្យវាបានស៊ីទៅមុខទៀតអត់ ហើយវានៅរៀនតើដល់ពេលនេះវាធ្វើការឲ្យគេប្រាក់ខែឲ្យម៉ែវា មិនបានទៅយករបស់ចៅយកមកដេកស៊ីវ៉ល់ខែវ៉ល់ឆ្នាំទេ គេឲ្យទានប៉ុន្មានក៏យកប៉ុណ្ណោះទៅ។

ក៖ ចឹងមកដល់ចុងបញ្ចប់នេះតើយាយមានអ្វីចង់ផ្តាំផ្ញើ ឬក៏ទូន្មានទៅកាន់កូនចៅជំនាន់ក្រោយរបស់យាយទេ? ថាតើពួកគេគួរតែធ្វើជាមនុស្សបែបណា ឬរស់នៅបែបណាក្នុងសង្គមដែរយាយ?

ខ៖ ចុះបើអាររឿងកូនចៅគេនៅដោយឡែកៗអស់ហើយ ទៅសំណូមពរម៉េច។

ក៖ បាទ ចុះយាយមានអ្វីចង់ទូន្មានពួកគាត់ទេ ទូន្មានគេចេះតែទូលហើយតែគេមិន
ស្តាប់យើងសូម្បីតែ ប្រហែលខ្ញុំចូលសីលប៉ុណ្ណេះក៏ថាម៉េចៗកុំឲ្យអត់ អញក្រែងបានលុយអីទៅសីលគេមិនសូវកំបុិកកុំប៉ុកដែរ ចុះក្មួយអើយគិតមើលម៉ាទឹកស្រក់នេះមិនទាន់មានអ្នកណាផ្ញើលុយឲ្យម៉ែម្នាក់២ម៉ឺនៗមក ក៏គាត់អាចបានរស់ហើយគាត់ធ្វើបុណ្យធ្វើទាន់ផង អត់ស្ងាត់ឈឹង បានខ្ញុំតូចចិត្តបានខ្ញុំខ្ជិលចង់គិតណាស់កូនសព្វថ្ងៃ មិនមែនដូចជំនាន់ខ្ញុំទេគិតម៉ែគិតឪសូម្បីតែគាត់ស្លាប់ទៅក៏ខ្ញុំនៅតែដាក់បាយដាក់បាតព្រះសង្ឃ អ្នកណាឲ្យទានខ្ញុំក៏ឧទិស្ឋានឲ្យទាន កូនសម័យនេះទោះបីជានេះក៏វាមិនគិតយើងដែរ។

ក៖ បាទយាយ អញ្ចឹងខ្ញុំសូមអរគុណដល់យាយដែលបានចំណាយពេលវេលាសម្ភាសន៍ជាមួយខ្ញុំយាយណា ចឹងខ្ញុំសូមជូនពរឲ្យយាយមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារយាយណា។

ខ៖ ចាស។